IMMORRU LURAMINFLOK 'IL QUDDIEM Il-Parlament ikun għażel in-negattività minflok l-ottimiżmu Nanalizzaw il-pożizzjonijiet ta' Simon Busuttil sa issa u l-effett tagħhom Nifhmu liema huma l-miżuri li jispiċċaw jieqfu b'mod immedjat X'jidħol Fis-Seħħ B'simon Busuttil? Fl-ewwel tliet snin tiegħu bħala Kap tal-Oppożizzjoni ftit kienu l-proposti li tkellem dwarhom il-Kap tal-Oppożizzjoni. Dan għax bil-karattru negattiv tiegħu iktar tkellem dwar dak li ma jridx milli dak li jrid. Iżda, fittex minn hemm u fittex minn hawn, sibna ftit ideat li semma għal iktar minn darba. Nassumu li jirbaħ il-vot tal-fiduċja ta' għada u jżomm kelmtu u naraw xi jkun l-effett ta' gvern immexxi minnu. • TAXXI ĠODDA Il-ħaddiema u min iħaddem se jkollhom jibdew iħallsu iktar taxxa għax, kif dejjem qalu l-Kap Nazzjonalista u l-Viċi tiegħu, Mario de Marco, it-tieni pilastru obbligatorju huwa wieħed mis-soluzzjonijiet għall-isfida tal-pensjonijiet. • ŻIEDA FL-ETÀ TAL-IRTIRAR Fil-fatt, it-tieni soluzzjoni hija żieda fl-età tal-irtirar. Xi ħaġa li saħansitra kienet ilha tkun imwiegħda minn gvernijiet Nazzjonalisti lill-Kummissjoni Ewropea, anke jekk bil-moħbi. B'hekk, b'Simon Busuttil prim ministru, l-età tal-irtirar titla' għal 67 sena. • ŻIEDA FIL-KONTIJIET Simon Busuttil dejjem qal li jrid sistema fejn il-prezzijiet tal-enerġija jiżdiedu skont il-prezz internazzjonali taż-żejt. Bil-prezz taż-żejt jitla', il-kontijiet tal-enerġija jogħlew. Differenza minn kif jiġri meta jkun hemm flessibbiltà fejn il-prezzijiet tal-enerġija f'Malta roħsu b'rati li fl-Unjoni Ewropea lanqas biss immaġinawhom. • ŻIEDA FIL-PREZZ TAL-FJUWIL Bl-istess mod jiżdiedu l-prezzijiet tal-fjuwil. Tul din il-leġiżlatura, sa issa l-prezzijiet raħsu għaxar darbiet. Però, hawn Simon Busuttil jerġa' jinqabad fuq sieq waħda għax jemmen f'politika fejn il-prezz tal-fjuwil jiċċaqlaq kull xahar. • ŻIEDA FIL-PREZZ TAL-GASS Jiġri l-istess bil-prezz tal-gass. Japplikaw l-istess prinċipji tal-prezzijiet tal-enerġija u l-fjuwil. • TFAL UMILJATI Tfal minn familji f'riskju ta' faqar jispiċċaw umiljati fl-iskejjel għax l-unika proposta għalihom minn Simon Busuttil hija dik li jagħtihom lunch fl-iskola, fejn mill-pakkett mogħti lilhom sħabhom se jkunu jafu li dawn qed jingħataw ikel skont id-dħul tal-ġenituri tagħhom u jispiċċaw ukoll bullied. • RICHARD CACHIA CARUANA LURA KASTILJA Sal-lum Richard Cachia Caruana qed jassisti minn wara l-kwinti. Jekk il-Partit Nazzjonalista jirbaħ l-elezzjoni ġenerali Richard Cachia Caruana jerġa' jikseb il-kontroll fit-tielet sular ta' Kastilja. Wara kollox kien hu li għamel il-karriera ta' Busuttil fil-politika u għalhekk Busuttil obbligat. • DIRECT ORDERS LILL-ĦBIEB Kumpaniji bħal ta' Ann Fenech, Daphne Caruana Galizia, Peter Fenech, Andrew Borg Cardona, jibqgħu jingħataw miljuni ta' ewro f'direct orders. • DEFIĊIT EĊĊESSIV Malta terġa' tidħol fil-proċedura ta' defiċit eċċessiv bħalma kienet dejjem taħt it-tmexxija ta' Tonio Fenech. Dan għax ma jkunx hemm serjetà fit-tmexxija tal-finanzi pubbliċi. • KUNTRATTI GĦAL TAL-ISKEMA ĊEDOLI Persuni li għenu fl-iskema ta' self sigriet jibdew jieħdu miljuni ta' ewro f'konsulenzi. L-istess kif għal snin twal ħadmet l-iskema tal-JS List. • XOGĦOL FIL-PRIVAT Simon Busuttil kien staqsa lill-whistleblower, fil-każ ta' Għawdex, għaliex baqa' jagħmel ix-xogħol meta kien jaf li l-Partit Nazzjonalista kien se jitlef l-elezzjoni. Għalhekk, dwar jekk jibqax isir xogħol imħallas minn fondi pubbliċi, nibdew naraw x'ċans hemm li tintrebaħ l-elezzjoni li jmiss. X'jieqaf B'simon Busuttil? • MILL-ĠDID HFO Jeżistu dubji kemm Simon Busuttil se jkompli għaddej bil-qalba għall-gass u bil-kuntratt tal-power station li għamel kruċjata kontra tiegħu. Għalih is-soluzzjoni hija pipeline. Din hija soluzzjoni li tieħu ħafna snin u għalhekk pajjiżna jibqa' juża l-HFO għal minn tal-inqas għaxar snin oħra. • DAQSHEKK MILJUNI MILL-IIP Iwaqqaf il-Programm ta' Ċittadinanza b'Investiment li tant tkellem kontra tiegħu. Ikollu konflitt intern fil-Partit Nazzjonalista għax minnu qed idabbru l-eluf kbar ta' ewro nies bħal Ann Fenech u Francis Zammit Dimech. • EBDA SPTAR ĠDID F'GĦAWDEX Simon Busuttil iwaqqaf il-bini ta' sptar ġdid f'Għawdex għax ma jemminx fih. Konsegwenza ta' hekk titlaq ukoll l-iskola medika Barts. • IŻ-ŻONQOR ABBANDUNAT B'Simon Busuttil ma jsirx il-proġett tal-università Amerikana f'Żonqor Point. Dan għax kien dejjem kontra tiegħu u kontra l-investiment fin-naħa ta' isfel tal-pajjiż. Iż-Żonqor jibqa' abbandunat. • MA JSIRX IL-PARK NAZZJONALI Bħalma jitwaqqaf il-proġett tal-università, jitwaqqaf ukoll il-proġett tal-park nazzjonali fl-Inwadar. Park li kien ilu fuq il-karta snin iżda li Gvern Nazzjonalista qatt ma implimenta għax għalih in-naħa ta' isfel mhix prijorità. • IWAQQAF IL-PAGAMENTI Iwaqqaf il-pagamenti lil dawk li qed jieħdu flushom fuq ir-reġistrazzjoni mħallsa żejda fuq it-taxxi tal-karozzi. Dan għax din il-wegħda Simon Busuttil sejħilha korrotta u li tista' twassal għal bailout. • MEDIĊINI OUT OF STOCK Jerġgħu jiżdiedu l-mediċini out of stock. Simon Busuttil ma jinkwetax għax għalih dan huwa bħal bott piżelli out of stock għand tal-grocer. Mijiet ta' anzjani jispiċċaw jerġgħu jixtru l-mediċini li jkunu out of stock. • ŻIEDA FL-IMMIGRAZZJONI Jiżdiedu bil-mijiet l-immigranti li jidħlu f'pajjiżna għax il-politika ta' Simon Busuttil dejjem kienet li dwar dan ma tista' tagħmel xejn. • JIŻDIEDU L-LISTI TA' STENNIJA Simon Busuttil dejjem kien parti minn gvern li jemmen li l-listi ta' stennija jispiċċaw meta tispiċċa d-dinja. Bih prim ministru jerġa' jmur lura l-qasam tas-saħħa. • INQAS STIPENDJI Simon Busuttil jemmen li student li jirrepeti m'għandux jingħata stipendju, għalhekk jitneħħa dan l-istipendju u l-Gvern iħallas inqas miljuni fi stipendji. Dan konformi mal-politika ta' Busuttil li jnaqqas l-ispejjeż • DRITT TAŻ-ŻWIEĠ Simon Busuttil jemmen li l-koppji omosesswali m'għandhomx jingħataw dritt ta' żwieġ; għalhekk tibqa' biss fuq il-karta proposta li l-Prim Ministru Joseph Muscat diġà qabel magħha. • FRIŻA FIL-PENSJONIJIET Simon Busuttil jiffriża l-pensjonijiet għax mhux l-ewwel darba li ddikjara li ma setgħux jiżdiedu l-pensjonijiet. FIR-REALTÀ – MUSCAT SE JIBQA' JIBDEL MALTA GĦALL-AĦJAR Fir-realtà l-vot ta' għada se jkun qed jirbħu l-Gvern ta' Joseph Muscat. Dan għax fil-Parlament Joseph Muscat għandu maġġoranza b'saħħitha wara mandat ċar li tah il-poplu Malti u Għawdxi fl-aħħar elezzjoni ġenerali. Mandat li kien imsaħħaħ b'rebħiet fl-elezzjoni tal-Parlament Ewropew u l-kunsilli lokali u mill-fatt li f'kull stħarriġ tal-opinjoni pubblika Joseph Muscat joħroġ bħala l-iktar mexxej fdat f'pajjiżna. U ladarba Joseph Muscat jibqa' jmexxi pajjiżna, f'Malta għandna nibqgħu nistennew dan li ġej: • TKABBIR EKONOMIKU BLA PREĊEDENT Rapport wara ieħor qed jikkonferma li r-riżultati miskbua s-sena li għaddiet u ta' qabel fil-qasam ekonomiku mistennija jibqgħu jkunu sostnuti għas-snin li ġejjin. • IGAWDU L-FAMILJI Mit-tkabbir ekonomiku se jibqgħu jgawdu l-familji li qed jesperjenzaw iktar flus fil-but u iktar xogħol. Qed igawdu u se jibqgħu jgawdu wkoll minn numru ta' benefiċċji, fosthom dawk maħsuba għal persuni bi dħul baxx bħal inwork benefit u l-benefiċċju għall-familji foqra sakemm dawn jibagħtu lil uliedhom l-iskola. • ŻIEDA LILL-PENSJONANTI Se jibqgħu jiżdiedu l-pensjonijiet filwaqt li ma tiżdiedx l-età tal-irtirar. • KONTIJIET ORĦOS Il-Gvern jibqa' jadotta politika favur kontijiet orħos u stabbli. Għalhekk il-kontijiet tal-enerġija se jibqgħu irħas filwaqt li mistenni jkompli jorħos il-fjuwil. • INVESTIMENT KBIR Pajjiżna se jibqa' jattira investiment. Fix-xhur u s-snin li ġejjin jibdew jimmaterjalizzaw proġetti bħall-maritime hub, l-American University of Malta, il-crafts village u l-investiment miljunarju fil-qasam tas-saħħa. Magħhom mistennija jitħabbru numru ta' investimenti ġodda li se jkomplu joħolqu iktar impjiegi. • INIZJATTIVI SOSTNUTI Għadd ta' proġetti soċjali li diġaà bdew, jibqgħu ikunu sostnuti. Fuq quddiem nett il-ħarsien tat-tfal b'xejn, it-tablets fl-iskejjel u s-sħubija mal-privat fil-qasam tal-kura tal-anzjani. • HOUSING SOĊJALI B'Joseph Muscat Prim Ministru, fix-xhur li ġejjin se jkunu qed jitilqu l-pjani li se jaraw proġetti kbar ta' housing soċjali mħabbra fil-baġit. • DINJITÀ LIL PERSUNI B'DIŻABBILTÀ Persuni b'diżabbiltà jingħataw id-dinjità li tixirqilhom billi tibqa' tkun infurzata l-liġi li permezz tagħha jidħlu iktar persuni diżabbli fid-dinja tax-xogħol, filwaqt li jkompli l-proġett Soċjetà Ġusta li qed jara għadd ta' djar jinfteħu fil-komunità. • ENERĠIJA MILL-GASS Pajjiżna jibda jieħu l-enerġija mill-gass għax fil-ġimgħat li ġejjin se tkun lesta l-power station f'Dellimara. Proġett li se jtejjeb l-arja tan-naħa ta' isfel ta' Malta. • EDUKAZZJONI TA' LIVELL Se jibqa' għaddej il-proġett ta' tablets fl-iskejjel u l-bini ta' skejjel ġodda fost ħafna proġetti oħra fil-qasam edukattiv. • TRASPARENZA Wara li tneħħiet il-preskrizzjoni minn fuq każi li jinvolvu politiċi u daħlet il-Whistleblower Act mistennija iktar liġijiet favur it-trasparenza, fosthom bl-awtonomija tal-Parlament u l-Kummissarju għall-Istandards. Għax dawn il-Gvern jaħdem tassew biex jiġġieled il-korruzzjoni tant li fl-aħħar indiċi Malta għamlet avvanzi 'l quddiem. Dawn huma ftit mill-oqsma fejn, wara li għada l-Gvern jingħata vot ta' fiduċja qawwi, se tibqa' ssir ħidma fuqhom. Ħidma li qed twassal biex il-Maltin u l-Għawdxin igawdu minn kwalità ta' ħajja aħjar għax MALTA QED TINBIDEL.